정조 13년
己酉十月初四日酉時上在殯宮親行夕奠入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙檢校直閣鄭東浚鄭大容待敎金祖淳分承旨申光履朴宗岳分注書兪漢㝢朴崙壽分史官李相璜以次侍立攸司進禮饌依補編所載于中排設廳上行視膳禮照點訖內侍以饌授宗戚執事宗戚執事依圖式陳設內侍詣靈座前捧出紙牓代奠官由東偏階詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請殿下俯伏哭在位者俯伏哭贊儀唱點茶唱止哭興再拜興平身左通禮跪啓請殿下止哭興再拜興平身在位者止哭興再拜興平身上曰陳列節次幾何爲之乎都廳出去知入可也晩秀承命出回奏曰陳列節次依圖式爲之矣導駕則京畿監司在先當部官員漢城府禮曹戶曹堂上大司憲次之禁府都事二員分左右考喧先廂軍四百名具常時服色三行分立紅蓋二面對立於正中紅蓋之後奉平轎子一坐烏杖差備十六員左右排立內吹十八名具常時服色三行分立宣傳官二員具常時服色隨之仗馬二雙黃龍旗碧鳳旗駕龜仙人旗在宣傳官之後各色儀仗分立於內吹之後又立靑蓋二面於正中其次則前部鼓吹典樂一員隨之禁軍一百名具常時服色環立於鼓吹之外次奉紙牓轝三色燭籠分左右列立都監堂上一員三房郞廳一員隨之其次奉靑陽繖一面靈座交椅傍挾床香佐兒長足兒差備分左右列立次奉香亭子一坐神轝侍衛別監二十六人具紅衣分立左右鳳頭別監二人在前當中次奉紙牓轝三色燭籠分列左右武兼八員宣傳官四員別軍職四員左右侍衛都監堂上一員大祝一員內侍一員攝司僕正一員箔差備箱差備各一員具吉服隨之次立方相氏二雙挽章五十軸分左右列立挽章軍皆具頭巾白袍竹散馬一雙竹鞍馬三雙靑繡鞍馬二雙紫繡鞍馬二雙分立左右次奉彩轝一坐奉贈玉官奉贈帛官銘旌差備褥席差備各一員擧案者四員具緦服隨彩轝次奉肩轝擔陪軍一百六名前後引曳軍九十二名都監堂上一員都廳一員一房郞廳一員具緦服隨其後繕工監分差別工作一員具緦服捧持羽葆次奉香亭子一坐香佐兒長足兒各一在前素蓋一雙素扇一雙分立左右忠義衛一員捧持行路銘旌攝相禮攝典儀一員別軍職二員具緦服在前扶策別監二十人鳳頭別監二人各具頭巾白布直領先行次奉大轝擔陪軍一百六十名前後引曳軍一百六十名五色燭籠火鐵燭籠執鐸護軍各成隊伍分立左右捧翣扇忠贊衛六員捧翣扇障大轝左右挾靈轝軍二百名具白戰巾白戰服率領將官具白氊笠白戰服重行扈衛挽章五十軸分左右列立挽章軍各具頭巾白袍陪往大將一員從事官二員都監堂上二員都廳一員一房郞廳二員各具緦服分都摠府分兵曹堂郞五衛將二員具布裹笠布天翼布帶白靴佩劍佩弓矢竝依次分列代奠官一員舁梓宮官二員內侍二員摠護使分承旨二員分史官三員閣臣二員具緦服分列宗戚執事在其後陪從百官東西班又在其後各具緦服後廂軍三百名黑氊笠靑色軍服白號衣上曰陳列節次果爲依禮文爲之乎有隣曰一一按禮而擧行矣上曰初四日發靷以二更五點亥正爲之出榻敎上曰啓殯奠退膳又當分饋轝士軍分付別軍職宣傳官依朝例均饋可也上顧謂侍臣曰掖屬逮事者自昨至今哭不絶聲此亦秉彝所固然故任置之矣今則結裹正時漸近宜加靜肅姑令止哭可也上曰遣奠後則只有啓欑結裹節次乎濟恭等曰然矣而結裹節次似費時刻矣上遂進詣欑宮西邊奉審玄宮顧謂都監堂郞曰下隅板竹尖所用處今雖無點滴之水而結裹時合縫處塡補何以爲之則好耶東浚曰一雪綿子作細條塡之爲好矣上曰鄭氏皆習於終事云檢校直閣鄭東浚同爲看檢執事可也遣奠時至攸司進禮饌依補編所載內侍陳內饌七十器于中排設廳上行視膳照點訖內侍以饌授宗戚執事宗戚執事依圖式陳設內侍詣靈座前奉出紙牓代奠官由東偏階詣靈座前北向跪三上香內侍一人奉香一人奉爐酌酒奠于靈座大祝都廳李益運跪讀祝文代奠官降復位贊儀唱俯伏哭左通禮跪啓請殿下俯伏哭贊儀唱止哭興再拜興平身左通禮跪啓請殿下止哭興再拜興平身上曰自啓殯奠至遣奠祝文告文進香文都廳一人奉詣香大廳後面庚地燒火可也益運承命奉出都監堂郞進奏曰更漏已動結裹擧行何如上曰依遂進詣欑宮西邊上謂集斗曰陶盆中所盛淸水承旨與都監郞廳李命杰奉詣舊壙中淨潔處竝器埋置後回奏可也上曰當始結裹摠護使都監堂上都廳殯宮所郞廳宗戚執事金箕性洪守榮別看役數人都承旨左承旨左副承旨翰林一員入戶內餘皆整班於戶外可也載瓚曰結裹時禮曹判書當讀笏記而聞有病未參參判以別雲劍未及改服何以爲之乎上曰吏曹參判金憙代禮參呼笏記可也金憙讀笏記曰以巾進拭梓宮覆以繡黼棺衣於是扶策別監進詣扶策鳳頭別監作鳳頭聲別軍職李儒敬朴基豐吳毅常李哲任聖說別看役卞世義丁遇泰李禮輔鄭汝淵等一齊奉安梓宮于平凳上金憙又讀笏記曰用複衾藉而收其裔裹之先掩下次掩上次掩左次掩右而合縫於蓋板上下及左邊執事者進複衾外紫的土紬內白紬藉過兩凳之間以其兩端先掩下次掩上於是卞世義丁遇泰鄭汝淵各持針子紉以紅唐絲合縫上頻頻親手助裹及複衾掩訖上扣胸泣曰玄宮今不得仰覩矣心結臆塞此將奈何如是下敎者數三氣度仍至暈塞性源等涕泣奉陪退立欑宮外席上金憙又讀笏記曰以白布糾作兩股合爲小絞索一條橫帀以結者凡七而每絞左右當蓋板衽合之下作十字形相連周帀自成一縱絞又以白布三股合爲大絞索一條橫帀以結於七絞之間者凡五而每絞左右作十字形相連周帀爲縱絞如上法但此十字形當底板衽合之上乃設輪臺板於兩凳之上鋪褥席於輪臺板之上於是執事者隨其唱笏而擧行又用紅氊連幅再裹亦如複衾之例洪守榮吳毅常丁遇泰各執針子合縫紅氊金憙唱笏記曰安梓宮於其上以紅綿布作帶從結裹之上橫結於輪臺板左右上中下圓環又以白布作帶先以一條中屈分半自輪臺板下端之上左右夾繚至上端之上兩末交過而各貫於上環以其餘端爲曳索次以一條中屈分半又自輪臺板下端之上左右夾繚以上以兩末各貫中環連貫上環貫於中環以其餘端爲曳索次以一條中屈分半又自輪臺板下端之上左右夾繚以兩末各貫下環連貫中環還屈之貫於下環以其餘端爲曳索於是執事者又隨其唱笏而擧行執事者先以下油芚仰裹次以上油芚覆冒上曰油芚連綴時紅絨絲勿用而以紅絲爲綬於油芚四末以維結之可也金憙又讀笏記曰覆以畫黼大棺衣於是宗戚執事金箕性洪守榮奉進大棺衣上奉審至此氣塞尤倍不覺俯伏於席上移時不得聞聖語性源濟恭等相顧驚遑不知所出性源曰聖候必是暈塞而然卽當進御蘇合丸矣仍卽退出以陳皮便香附縮砂等分煎水和蘇合元五丸入來奉進上啜飮未及數次旋卽吐出仍又俯伏席上久未承呼吸之通利兩大臣及閣臣承旨焦煎悲泣久之上候膈氣乍降而一向俯伏涕泣間或微有玉音在傍之承史亦不能子細承聆矣濟恭進前仰攀玉手泣奏曰臣伏覩殿下哀毁太過至於御袖之上血淚斑斑臣民焦迫之情已無可言而洋洋陟降亦豈不悶然監臨乎新園之吉兆無上舊壙之不安如許穩奉梓宮宅彼佳城儀節事上又皆一一順成殆若天佑而神助者然殿下之誠禮克伸而在天之靈亦當悅豫於上矣殿下於此豈宜一味任情不自保嗇耶上曰予亦豈不知此而雖欲强寬實難自抑矣濟恭曰俄進蘇合丸而旋卽吐下下情尤不勝悶迫矣上曰膈氣如此之時若用燒酒少許則爲救急之方仍命內侍取來燒酒半半盞鼎修和蘇合元三丸以進上進御上曰遣奠旣過結裹垂訖留都百官使之先詣路祭所陪從百官竝於挾路成班以待事分付仁浩承命出傳宣傳官李基成進當中排設廳正中跪達靈轝陪從各營懸燈取稟分承旨申光履傳知道上曰靈轝離發嚴節次以三吹磨鍊軍令則兵判依例入稟於殯宮事分付兵曹判書尹塾跪進軍令於中排設廳正中宣傳官奉令曰起來宣傳官李基成跪達初吹光履傳知道濟恭曰結裹之禮幾訖當有啓欑節次矣上曰唯右議政金鍾秀詣欑宮南北向跪達曰右議政臣金鍾秀謹以吉辰啓欑室達訖俯伏興降復位宣傳官李基成進當中排設廳正中跪達吹哱囉鋝鉢鳴取稟分承旨朴宗岳傳知道又達招搖旗三行分立分承旨朴宗岳傳知道宣傳官李基成跪達三吹宗岳傳知道繕工監官員率其屬陞撤欑塗宗戚執事分撤饌卓上曰遺衣稱精摺同奉于紙牓函所奉土藤方箱下邊而三重棺衣及銘旌同奉于玉帛函彩轝中兩都廳一體照檢可也陳列圖式雖有肩轝後及大轝後都廳各一員陪從之文而今則肩轝置之以大轝奉詣爲定都廳二員竝從大轝之後檢飭凡事而小轝後則陪從閣臣金憙鄭大容與分承史分東西陪從可也前一刻內侍奉出贈玉帛函授執事執事安于彩轝次奉銘旌棺衣函授執事執事安于彩轝俱以紅紬維結進發神轝前三色燭籠侍衛別監以次入排于帷門內左右階下內侍奉香爐香盒授執事執事安于香亭子進發宗戚執事洪後榮金在昌奉奠器先行攝相禮朴聖泰具吉服進當靈座前跪贊請降座宣傳官李基成進當中排設廳正中跪達三吹光履傳知道大祝李濟萬具吉服奉紙牓函安于土藤方箱裹以袱進詣神轝前攝相禮跪贊請陞轝大祝奉紙牓箱安于神轝攝相禮跪贊請進發都監郞廳與尙衣院官陞撤靈座及床卓移用諸具各授牌將先發神輦到紅箭門外攝相禮跪贊請陞轝大祝奉紙牓箱詣神輦前攝相禮跪贊請陞輦大祝奉紙牓箱安于神輦攝相禮跪贊請進發宗戚執事以奠器置于輦前吉儀仗及各色燭籠以次前進神輦至路祭所攸司前期設靈帳宮於洞口外南向施屛帳南置帷門設靈座於帳宮正中又連設帷帳於靈帳宮之西以爲大轝少駐之次進路祭禮饌依補編所載於靈座前設百官位於帳宮帷門外東西北向攝相禮進當輦前俯伏跪贊請降輦陞轝內侍以腰轝進紙牓輦前大祝奉紙牓箱安於腰轝至帷門內攝相禮跪贊請降輦陞座大祝奉紙牓箱安于帳宮中靈座班首領議政李在協詣靈座前北向跪三上香大祝都廳李益運跪讀祭文班首以下俯伏哭盡哀止哭興再拜興平身奉辭訖攝相禮進當靈座前贊請降座陞轝內侍以腰轝進帷門內大祝奉紙牓箱安于腰轝內侍奉腰轝進輦前攝相禮贊請降轝陞輦大祝奉紙牓箱安于輦攝相禮贊請進發上曰路祭禮畢後都廳還奏可也晩秀益運進曰路祭禮畢而神輦進發矣鳳頭別監扶策別監大轝前火鐵燭籠五色燭籠以次入排于帷門內左右階下內侍撤銘旌及趺次撤素扇素蓋及趺奉持先行到紅箭門外各授忠贊衛及捧持軍內侍奉香爐香盒授執事執事安于大轝前香亭進發宗戚執事結裹執事進詣欑宮內覆素錦褚用紅綿布帶白布帶橫結於輪臺板左右上中下圓環上俯伏于欑宮之內久不止哭濟恭曰發靷正時已屆伏願少加忍抑克完大事焉上更詣欑宮內奉審顧謂濟恭曰覆裹節次恰好耶濟恭曰均正周包恰好恰好矣上曰結裹儀節在丙午禮葬時予自親檢指揮矣今番依式擧行如是恰好無欠一愴一幸予懷尤難抑矣濟恭曰結裹節次之十分完美前所未有也上曰別軍職及別看役與扶策別監進前低擔勿用散輪晝停及丁字閣奉安時皆勿用散輪可也攝相禮朴長卨具緦服進當梓宮前跪贊請陞大轝濟恭率舁梓宮官李栢然沈鑏等奉梓宮忠贊衛以翣障梓宮進詣紅箭門外奉梓宮陞大轝都廳李益運奉奠器安于木盒臺攝相禮跪贊請進發有隣曰大轝奉詣時箭串橋及纛島浮橋似有路狹之慮擔陪軍左右各一井權爲除減以便奉詣之地何如上曰依素儀仗及各色燭籠以次前進都監郞廳撤梓宮移用諸具各授牌將先發於是神轝在前神輦次之彩轝次之肩轝次之大轝次後時玉趾不離于大轝之後數步攀擗哭踊血涕汍瀾群臣在近侍者左右進扶涕泣罔措雖至擔陪引曳軍亦皆蒼皇掩抑不忍仰覩亦不忍遽奉大轝命善等泣奏曰自此距江頭道里殆近二十里而今旣夜半平明前奉詣晝停所亦恐未易少加寬抑暫爲止哭使董事諸臣安心奉詣千萬伏望上膈候漸加未之省察不能下答諸臣一倍焦遑卽以薑茶一鍾奉進上猶不進飮一向號哭濟恭曰大轝今方進發仍飭執鐸者使之齊聲振鐸大轝至路祭所上尙不止哭欲仍爲步從命善等進前力請乘駕轎上曰卿等苟有情理苟解禮節其豈勸予乘轎乎命善等曰殿下試思之帝王家躬臨終事無憾情禮歷溯往牒豈有如今日之事乎殿下之身宗社殿宮之所托重咫尺陟降之所眷係也深夜風露徑情觸冒何殿下自輕至此哉乘轎終若不許則願以坐馬陪從焉顧謂內乘曰促進坐馬上曰卿等之懇如此不得已乘馬矣上將御坐馬敎曰予今神思昏迷殆不省覺大轝奉發時卿等所見果無欠極穩乎命善等曰擔陪軍之擧行節次非但慣熟亦皆操心竝力奉運之時仰瞻幄帳儀物曾無半分搖動之事比如俗所謂平盤之盛水便不覺擔陪之在肩十分平穩可以伏想此蓋由別契軍之雇用出於聖衷之獨斷孝思攸及臣等不勝欣幸感激之忱矣上曰果如卿等言乎別契軍之取用已自丁丑爲始而今番之如是穩奉萬萬多幸矣上遂乘馬前進靑紗燭籠一雙欲進立於馬前上曰衰服乘馬豈有燭籠之前導乎其卽退送又敎曰黑蓋亦屛於馬後可也仍以馬裝在摠護使陪往大將之前隨大轝進發